Другім разам, нібыта, Янка Купала запрасіў Якуба Коласа паехаць разам у грыбы. Выбраліся з Мінска на купалавай машыне. Яму якраз беларускі ўрад падарыў шыкоўны “Шэўрале”, рэквізаваны ў 1939 годзе ў князя Радзівіла. А ў Якуба Коласа пакуль яшчэ быў сціплы легкавік савецкай вытворчасці, які вельмі часта ламаўся. Класікі набралі грыбоў і паехалі назад. Па дарозе завязалася спрэчка. Купала даводзіў, што ў яго машына лепшая, а Колас сцвярджаў, што ягоная. Купала раззлаваўся і сказаў: “Калі твая лепшая, то ідзі пешкі”. Высадзіў Якуба Коласа ў чыстым полі, і той мусіў з дзясятак кіламетраў ісці да Мінска пехатой.